Cantares gallegos/Si á vernos, Marica, nantronte viñeras
31.

I.

   Si á vernos, Marica, nantronte viñeras
Â festa d' o Seixo n' a beira d' o mar,
Ti riras, Marica, cal nunca te riches   
Debaixo d' os pinos d' o verde pinar.   

—

   Â sombra d'os pinos, Marica, ¡que cousas   
Chistosas pasaron! que rir toleiron!   
Relouca d' arriba, relouca d' abaixo,   
Iñamos, viñamos y ó bombo... pon.... pon.

—

   As cóchegas brandas, as loitas alegres,
Os berros, os brincos, os contos sin fel,   
Todiños peneques, alegres todiños.....
Y á nosa Señora detrás d' o tonel.    

II.

   Coitada! que festa brandida perdeche!.....
Cantáras, bebéras, dormíras, y así    
N' un feixe miráras rolar xuntamente   
Mociños e vellos d' aquí par' ali.

—

   Co á vista trubada, c' os ollos dormentes
Sorrindo, comendo, pifando é ainda mais,
Qu' apertos, qu' olladas tan chuscas trocaban
As nenas de xenio c' os mozos de Cáis!

—

   Debaixo d' os ricos pareauguas de seda   
Qu' abertos formaban tamaño rodel,
Todiños chispados, qué cousas decian!
Y á nosa Señora detrás d' o tonel.    

III.

   Mais ela decote tan grav' e e soberba,   
Tan fina d' oído, tan curta de mans,   
Xordiña quedára, falando por sete,   
Con probes e ricos, con porcos é cans.   

—

   Meu amo folgado de tanta largueza,   
Que n'era costume na dona tal ver,   
Tamén ¡miña xoya! saltando da burra,   
¡Pin! ¡pan! río arriba botouse á correr.   
 
—

   Y á dona sorría con ollo entraberto,   
Comendo castañas e viño con mel.....
¡Que festa, Marica!..... Todiños peneques.....
Y á nosa señora detrás d' o tonel.
 

Cantares gallegos